
[bookmark: TextBodyBegin]Az Európai Parlament,
–	tekintettel az Európai Unió működéséről szóló szerződésre (EUMSZ) és különösen annak 179. cikkére,
–	tekintettel a Bizottság elnökének az induló innovatív vállalkozásokért, a kutatásért és az innovációért felelős biztoshoz intézett, 2024. december 1-jei megbízólevelére,
–	tekintettel a Bizottság 2026. évi munkaprogramjára (COM(2025)0870),
–	tekintettel az Európai Kutatási Térség szakpolitikai menetrendjéről (2025–2027) szóló, 2025. február 28-i tanácsi ajánlásra irányuló bizottsági javaslatra (COM(2025)0062),
–	tekintettel a Bizottság 2024. évi EKT-eredménytáblájára,
–	tekintettel Mario Draghi „Az európai versenyképesség jövőjéről” című, 2024. szeptemberi jelentésére,
–	tekintettel Enrico Letta „Jóval több mint piac” című, 2024. áprilisi jelentésére,
–	tekintettel a Manuel Heitor által elnökölt független szakértői csoport „Align, act, accelerate – Research, technology and innovation to boost Europe competitiveness [Igazodás, fellépés, gyorsítás – Kutatás, technológia és innováció az európai versenyképesség fellendítése érdekében]” című, 2024. októberi jelentésére,
–	tekintettel „Az Európai Kutatási Térség (EKT) megvalósítása – Az európai kutatás és innováció megerősítése: Az EKT fejlődése és jövőbeli irányultsága” című, 2024. október 22-i bizottsági közleményre (COM(2024)0490),
–	tekintettel a Tanács 2025. június 24-i ajánlására az Európai Kutatási Térség szakpolitikai menetrendjéről (2025–2027)[footnoteRef:1], [1:  	HL C, C/2025/3593, 2025.6.30., ELI: http://data.europa.eu/eli/C/2025/3593/oj.] 

–	tekintettel az „Új EKT a kutatás és az innováció szolgálatában” című, 2020. szeptember 30-i bizottsági közleményre (COM(2020)0628),
–	tekintettel az európai kutatási és innovációs paktumról szóló, 2021. november 26-i (EU) 2021/2122 tanácsi ajánlásra[footnoteRef:2], [2:  	HL L 431., 2021.12.2., 1. o., ELI: http://data.europa.eu/eli/reco/2021/2122/oj.] 

–	tekintettel az EKT szakpolitikai menetrendjére (2022–2024),
–	tekintettel az EKT szakpolitikai menetrendjére (2025–2027),
–	tekintettel a tudományos kutatás szabadságáról szóló bonni nyilatkozatra,
–	tekintettel a fiatal kutatókról szóló, 2023. december 14-i állásfoglalására[footnoteRef:3], [3:  	HL C, C/2024/4183, 2024.8.2., ELI: http://data.europa.eu/eli/C/2024/4183/oj.] 

–	tekintettel a tudományos kutatás szabadságának az EU-ban történő előmozdításáról szóló, a Bizottsághoz intézett ajánlásokat tartalmazó, 2024. január 17-i állásfoglalására[footnoteRef:4], [4:  	HL C, C/2024/5713, 2024.10.17., ELI: http://data.europa.eu/eli/C/2024/5713/oj.] 

–	tekintettel a Bizottság 2005. március 11-i ajánlására a Kutatók Európai Chartájáról és a kutatók felvételi eljárásának magatartási kódexéről[footnoteRef:5], [5:  	HL L 75., 2005.3.22., 67. o., ELI: http://data.europa.eu/eli/reco/2005/251/oj.] 

–	tekintettel az Európai Kutatási Térségről (EKT) szóló, küszöbön álló jogszabályról, a Tanácshoz és a Bizottsághoz intézett kérdésekre (O-000007/2026 – B10-0006/2026 és O-000008/2026 – B10-0007/2026),
–	tekintettel eljárási szabályzata 142. cikkének (5) bekezdésére és 136. cikkének (2) bekezdésére,
–	tekintettel az Ipari, Kutatási és Energiaügyi Bizottság állásfoglalási indítványára,
A.	mivel az EUMSZ 179. cikke célul tűzi ki az Unió tudományos és technológiai alapjainak megerősítését az Európai Kutatási Térségen (EKT) keresztül, amely lehetővé teszi a kutatók, a tudományos ismeretek és a technológia szabad mozgását, javítja a versenyképességet és támogatja az összes kutatási tevékenységet;
B.	mivel az EKT-ről szóló jogszabály kulcsfontosságú lehetőséget kínál az európai kutatás fejlesztésére az uniós kutatási és innovációs (K+I) ökoszisztémát érintő strukturális kihívások, többek között az elégtelen koordináció és együttműködés, a rendszer széttagoltsága és az egyenlőtlen teljesítmény kezelése révén,
C.	mivel az EKT-ről szóló jogszabály közös normák meghatározásával, a szabályok következetes alkalmazásának biztosításával és a 2028-as egységes piaci ütemtervhez való hozzájárulással, valamint minőségi munkahelyek létrehozásával segíthet megvalósítani az „ötödik szabadságot”;
D.	mivel az Unió még mindig nem rendelkezik egy olyan integrált EKT-val, amely vonzza és megtartja a tehetségeket olyan akadályok miatt, mint a K+I beruházások nem megfelelő rangsorolása, hiszen kevés tagállam teljesíti a GDP 3%-ában meghatározott célértéket, a K+I-vel kapcsolatos szakpolitikai koordináció elégtelensége, a továbbra is fennálló széttagoltság, a teljesítménybeli különbségek, valamint a kutatókra és az egyetemekre nehezedő túlzott adminisztratív terhek;
E.	mivel az EKT szakpolitikai menetrendje értékes, nem kötelező erejű keretként szolgál, amely az EUMSZ 179. cikkének célkitűzéseivel összhangban iránymutatást nyújt a nemzeti és uniós szintű szakpolitikák számára, előmozdítva a tagállamok és az Unió közötti önkéntes koordinációt és együttműködést; mivel ezeket a célkitűzéseket az EKT-ről szóló jövőbeli jogszabály keretében ki kell egészíteni rendelkezésekkel és ösztönzőkkel, valamint olyan eszközökkel, mint az európai szemeszter, hogy szilárdabb alapot biztosítsanak egy koherens és jól teljesítő EKT számára;
F.	mivel a tudományos kutatás szabadsága, beleértve a kutatók függetlenségét és az intézményi autonómiát is, a kiválóság, a nyitottság és a társadalmi felelősség az EKT alapvető értékei, és elengedhetetlenek Európa demokráciájához, versenyképességéhez és innovációs kapacitásához, Európát biztonságos menedékké téve a világ minden tájáról érkező kutatók számára;
1.	támogatja az uniós és nemzeti K+I prioritások összehangolását a kiegészítő jelleg biztosítása, az egyetemek, a kutatószervezetek, a régiók, a tagállamok és az iparágak közötti együttműködés fokozása, egy hatékony irányítási keret létrehozása, a kutatói életpályák és a magánberuházások vonzóbbá tétele, valamint az Unió GDP-jének 3%-át kitevő kutatási és fejlesztési (K+F) beruházási célérték elérése érdekében;
2.	az EKT 2025–2027-es szakpolitikai menetrendjében kétlépcsős megközelítést szorgalmaz az önkéntes együttműködés vonatkozásában, amelyet jogalkotási intézkedésekkel – többek között az EKT-ről szóló jogszabállyal és kiegészítő kezdeményezésekkel – kombinálnak annak érdekében, hogy az EKT-nak legyen egy kötelező erejű és végrehajtható kerete;
3.	javasolja, hogy az EKT-ről szóló jogszabály az EUMSZ 179. cikkében foglalt célkitűzések elérése érdekében legyen rendelet, amely biztosítja a tagállamokban a közvetlen alkalmazhatóságot, ösztönzi a K+F-be történő magánberuházásokat, a kutatók, a tudományos ismeretek és a technológia szabad áramlását, és hozzájárul az egységes piac széttagoltságának csökkentéséhez;
4.	megerősíti a tudományos kutatás szabadságának és az intézményi autonómiának a fontosságát; kéri, hogy az EKT-ről szóló jogszabályra irányuló javaslatot kísérje egy külön jogalkotási javaslat, amelynek külön jogalapja van, és amely védi a tudományos kutatás alapvető szabadságát, minimumszabályokat állapítva meg többek között a kutatói jogokra, az etikus magatartásra, a feddhetetlenségre és az intézményi függetlenségre vonatkozóan, és amelyet hatékony nyomonkövetési mechanizmusok támogatnak;
5.	kéri, hogy az EKT-ről szóló jogszabály tartalmazza azt az uniós célt, hogy 2030-ra az Unió GDP-jének legalább 3%-át K+F-re fordítsák, kiegészülve a K+F-re fordított kiadásokra vonatkozó nemzeti célokkal, hozzájárulva az uniós célkitűzéshez; felhívja a tagállamokat, hogy nemzeti ütemtervek és célok révén javítsák a K+F beruházások koordinációját a köz- és magánfinanszírozás egymást kiegészítő jellegének biztosítása érdekében; elismeri, hogy a kutatásra összpontosító vállalkozások és iparágak kulcsfontosságúak a magánberuházások ösztönzéséhez, a 3%-os célérték eléréséhez és a minőségi munkahelyek előmozdításához;
6.	olyan rendelkezéseket szorgalmaz, amelyek szorosabb koordináció és a köz- és magánszféra közötti partnerségek révén megerősítik a magánszektor részvételét az uniós K+I ökoszisztémában, kezelik a tartós beruházási hiányt és a piac széttagoltságát, valamint kiteljesítik a tőkepiaci uniót a tudás hasznosításának felgyorsítása, a technológiai szuverenitás megerősítése és a regionális innovációs ökoszisztémák támogatása érdekében;
7.	kéri az állami kutatás fokozott támogatását az olyan európai programok finanszírozásának megerősítése révén, mint a Horizont Európa; ösztönzi a tagállamokat, hogy növeljék az egyetemek és az állami kutatószervezetek pénzügyi forrásait;
8.	felhívja a tagállamokat, hogy hajtsanak végre reformokat a kutatók és a tudás szabad áramlása előtt álló akadályok felszámolása, valamint a határokon átnyúló együttműködés és innováció fokozása érdekében, hogy Európa befogadó és vonzó globális kutatói közösséggé váljon;
9.	javasolja, hogy az EKT-ről szóló jogszabály alkalmazzon tervezési, mérési, valamint nyomonkövetési, jelentéstételi és értékelési eszközöket, és törekedjen a kutatási területek, valamint az alap- és alkalmazott kutatás közötti egyensúly biztosítására;
10.	felszólít az EKT irányításának megerősítésére, valamint a meglévő szakpolitikai és nyomonkövetési eszközök racionalizálására;
11.	felhívja a Bizottságot és a tagállamokat, hogy az EKT átfogó prioritásaival összhangban fokozzák a nemzeti és uniós K+I kezdeményezések közötti koordinációt, biztosítva a nemzeti és uniós finanszírozási eszközök és szakpolitikák közötti szinergiákat Európa globális tudományos és technológiai vezető szerepének megerősítése érdekében;
12.	erősebb és inkluzívabb európai innovációs és technológiai ökoszisztémákat szorgalmaz az egyetemek, a kutatóintézetek, az induló innovatív vállalkozások, a kkv-k és az ipar közötti együttműködés előmozdítása érdekében, biztosítva a hatékony és biztonságos tudástranszfert és az eredmények európai vállalkozások általi jobb felhasználását, továbbá előmozdítva a továbbképzést és az átképzést, valamint az egész életen át tartó tanulást; hangsúlyozza, hogy az uniós programokban való részvételük javítása érdekében kezelni kell a tagállamok közötti egyenlőtlenségeket a K+I területén, különösen a rosszabb K+I teljesítménnyel rendelkező tagállamok esetében;
13.	hangsúlyozza, hogy egy működő EKT megköveteli a kutatók és a tudás szabad áramlását, valamint a határokon átnyúló együttműködést; konkrét intézkedésekre szólít fel a kutatók, különösen a fiatal és pályakezdő kutatók karrierlehetőségeinek megkönnyítése és egyszerűsítése, a mobilitás javítása, a képesítések kölcsönös elismerése és a könnyített vízumeljárások érdekében; megismétli, hogy támogatja az Európai kutatói chartát; megjegyzi, hogy a távmunka és a hibrid munka lehetőséget teremt a kutatók számára, hogy átköltözés nélkül dolgozzanak más tagállamokban;
14.	sürgeti a Bizottságot és a tagállamokat, hogy mozdítsák elő a nemek közötti egyenlőséget és az esélyegyenlőséget a K+I területén, különösen az alulreprezentált ágazatokban, és csökkentsék a nemek közötti bérszakadékot;
15.	hangsúlyozza, hogy biztosítani kell a tudás nyílt és biztonságos áramlását, a kutatási infrastruktúra jobb hozzáférhetőségét, a tudás hasznosítását, valamint a kialakulóban lévő technológiák – többek között a mesterséges intelligencia – etikus és megbízható használatát, összhangban az uniós értékekkel és az alapvető jogokkal; hangsúlyozza a kutatás biztonságának, integritásának és a közfinanszírozású kutatások – többek között könyvtárakban történő – hatékony terjesztésének fontosságát, a szellemi tulajdonjogok védelmének biztosítása mellett;
16.	javasolja, hogy az EKT-ről szóló jogszabályt hangolják össze a meglévő és jövőbeli kezdeményezésekkel, például az innovációs intézkedéscsomaggal, a K+I paktummal, a keretprogrammal és az európai oktatási térséggel annak érdekében, hogy biztosítsák az egymást kölcsönösen erősítő reformokat, az innováció serkentését, valamint a tehetségek mobilitását és finanszírozását;
17.	utasítja elnökét, hogy továbbítsa ezt az állásfoglalást a Bizottságnak és a Tanácsnak.

